Document ID: 32008D0046

ΑΠΌΦΑΣΗ ΤΗΣ ΕΠΙΤΡΟΠΉΣ
της 14ης Δεκεμβρίου 2007
σχετικά με την ίδρυση του «Εκτελεστικού Οργανισμού Έρευνας» για τη διαχείριση ορισμένων πεδίων των ειδικών κοινοτικών προγραμμάτων «Άνθρωποι», «Ικανότητες» και «Συνεργασία» στον τομέα της έρευνας, κατ’ εφαρμογή του κανονισμού (ΕΚ) αριθ. 58/2003 του Συμβουλίου
(Κείμενο που παρουσιάζει ενδιαφέρον για τον ΕΟΧ)
(2008/46/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 58/2003 του Συμβουλίου, της 19ης Δεκεμβρίου 2002, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (1), και ιδίως το άρθρο 3 παράγραφος 1,
Εκτιμώντας τα ακόλουθα:
(1)
Ο κανονισμός (ΕΚ) αριθ. 58/2003 εξουσιοδοτεί την Επιτροπή να ιδρύει εκτελεστικούς οργανισμούς σύμφωνα με το γενικό καταστατικό που θεσπίστηκε με τον εν λόγω κανονισμό και να τους αναθέτει ορισμένα καθήκοντα σχετικά με τη διαχείριση ενός ή περισσοτέρων κοινοτικών προγραμμάτων.
(2)
Με την εξουσιοδότηση της Επιτροπής να ιδρύει εκτελεστικούς οργανισμούς επιδιώκεται να της δοθεί η δυνατότητα να επικεντρώνεται στις δραστηριότητες και στα καθήκοντα προτεραιότητας που δεν είναι δυνατόν να ανατεθούν σε εξωτερικούς φορείς, χωρίς να παραιτηθεί από τον έλεγχο των δραστηριοτήτων που διαχειρίζονται οι εκτελεστικοί οργανισμοί και από την τελική ευθύνη γι’ αυτές.
(3)
Η απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) (2) αφορά την εκτέλεση έργων έρευνας, τεχνολογικής ανάπτυξης και επίδειξης στο πλαίσιο των ειδικών προγραμμάτων «Άνθρωποι», «Ικανότητες» και «Συνεργασία», η οποία δεν συνεπάγεται τη λήψη πολιτικών αποφάσεων, ενώ απαιτεί υψηλό επίπεδο τεχνικής και οικονομικής εμπειρογνωμοσύνης σε όλη τη διάρκεια εκτέλεσης των έργων.
(4)
Οι συμφωνίες επιχορήγησης που συνάπτονται βάσει του έβδομου προγράμματος-πλαισίου είναι δυνατόν να έχουν πολυετή ισχύ, ενώ σημαντικός αριθμός των συμφωνιών αυτών θα αρχίσει να ισχύει το 2014 και θα αποτελεί ακόμη αντικείμενο ενεργού διαχείρισης το 2017 και μετέπειτα.
(5)
Η μεταβίβαση σε εκτελεστικό οργανισμό αρμοδιοτήτων που συνδέονται με την εφαρμογή προγραμμάτων είναι δυνατή με σαφή διαχωρισμό μεταξύ του προγραμματισμού, που θα υλοποιείται από την Επιτροπή, και της εκτέλεσης των έργων, που θα ανατεθεί στον εκτελεστικό οργανισμό.
(6)
Το ειδικό πρόγραμμα «Άνθρωποι» και το τμήμα «Έρευνα προς όφελος των μικρομεσαίων επιχειρήσεων (ΜΜΕ)» του ειδικού προγράμματος «Ικανότητες» χαρακτηρίζονται από έργα τα οποία δημιουργούν πληθώρα πράξεων μικρής κλίμακας.
(7)
Τα πεδία «Διάστημα» και «Ασφάλεια» του ειδικού προγράμματος «Συνεργασία» αποτελούν νέους θεματικούς τομείς, στους οποίους η Επιτροπή δεν διαθέτει σημαντική εσωτερική εμπειρογνωμοσύνη και οι οποίοι θα μπορούσαν να χρησιμεύσουν για την πιλοτική εκτέλεση πιο σύνθετων έργων συνεργατικής έρευνας από εκτελεστικό οργανισμό.
(8)
Ένας εκτελεστικός οργανισμός θα μπορούσε επίσης να ασκεί, σε κεντρικό επίπεδο, καθήκοντα διοικητικής και εφοδιαστικής υποστήριξης σχετικά με άλλα πεδία του προγράμματος-πλαισίου.
(9)
Ο Οργανισμός πρέπει να εκτελεί τον οικείο προϋπολογισμό λειτουργίας σύμφωνα με τον κανονισμό (ΕΚ) αριθ. 1653/2004 της Επιτροπής, της 21ης Σεπτεμβρίου 2004, για τη θέσπιση δημοσιονομικού κανονισμού-προτύπου των εκτελεστικών οργανισμών, κατ’ εφαρμογή του κανονισμού (ΕΚ) αριθ. 58/2003 του Συμβουλίου περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (3).
(10)
Από την ανάλυση κόστους-οφέλους που διενεργήθηκε για το σκοπό αυτό προέκυψε ότι η ίδρυση εκτελεστικού οργανισμού για την έρευνα παρουσιάζει πλεονεκτήματα, οικονομικά και άλλα.
(11)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής εκτελεστικών οργανισμών,
ΑΠΟΦΑΣΙΖΕΙ:
Άρθρο 1
Ίδρυση του οργανισμού
1. Ιδρύεται εκτελεστικός οργανισμός (εφεξής «Οργανισμός») για τη διαχείριση της κοινοτικής δραστηριότητας στον τομέα της έρευνας, το καταστατικό του οποίου διέπεται από τον κανονισμό (ΕΚ) αριθ. 58/2003 του Συμβουλίου.
2. Ο Οργανισμός ονομάζεται «Εκτελεστικός Οργανισμός Έρευνας».
Άρθρο 2
Έδρα
Ο Οργανισμός εδρεύει στις Βρυξέλλες.
Άρθρο 3
Διάρκεια
Ο Οργανισμός ιδρύεται για τη χρονική περίοδο 1η Ιανουαρίου 2008 έως 31 Δεκεμβρίου 2017.
Άρθρο 4
Στόχοι και καθήκοντα
1. Στον Οργανισμό ανατίθενται τα ακόλουθα καθήκοντα, εντός του έβδομου προγράμματος-πλαισίου δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) που θεσπίστηκε με την απόφαση αριθ. 1982/2006/ΕΚ (εφεξής «πρόγραμμα-πλαίσιο»):
α)
διαχείριση σταδίων του κύκλου εκτέλεσης συγκεκριμένων έργων στο πλαίσιο της υλοποίησης ορισμένων πεδίων του ειδικού προγράμματος «Άνθρωποι», βάσει της απόφασης 2006/973/ΕΚ του Συμβουλίου (4) και του προγράμματος εργασιών που έχει εγκριθεί από την Επιτροπή, και διενέργεια των αναγκαίων για το σκοπό αυτό ελέγχων, μέσω της έκδοσης των κατάλληλων αποφάσεων, εφόσον έχει εξουσιοδοτηθεί προς τούτο από την Επιτροπή·
β)
διαχείριση σταδίων του κύκλου εκτέλεσης συγκεκριμένων έργων στο πλαίσιο της εφαρμογής των μηχανισμών που προβλέπονται στο τμήμα «Έρευνα προς όφελος των μικρομεσαίων επιχειρήσεων (ΜΜΕ)» του ειδικού προγράμματος «Ικανότητες», βάσει της απόφασης 2006/974/ΕΚ του Συμβουλίου (5) και του προγράμματος εργασιών που έχει εγκριθεί από την Επιτροπή, και διενέργεια των αναγκαίων για το σκοπό αυτό ελέγχων, μέσω της έκδοσης των κατάλληλων αποφάσεων, εφόσον έχει εξουσιοδοτηθεί προς τούτο από την Επιτροπή·
γ)
διαχείριση σταδίων του κύκλου εκτέλεσης συγκεκριμένων έργων στο πλαίσιο της υλοποίησης ορισμένων πεδίων των θεματικών τομέων «Διάστημα» και «Ασφάλεια» του ειδικού προγράμματος «Συνεργασία», βάσει της απόφασης 2006/971/ΕΚ του Συμβουλίου (6) και του προγράμματος εργασιών που έχει εγκριθεί από την Επιτροπή, και διενέργεια των αναγκαίων για το σκοπό αυτό ελέγχων, μέσω της έκδοσης των κατάλληλων αποφάσεων, εφόσον έχει εξουσιοδοτηθεί προς τούτο από την Επιτροπή·
δ)
έκδοση των πράξεων εκτέλεσης του προϋπολογισμού κατά τα έσοδα και τις δαπάνες και, εφόσον έχει εξουσιοδοτηθεί προς τούτο από την Επιτροπή, εκτέλεση όλων των πράξεων που είναι αναγκαίες για τη διαχείριση των κοινοτικών προγραμμάτων που αναφέρονται στα στοιχεία α), β) και γ), ιδίως των πράξεων που συνδέονται με την έγκριση επιχορηγήσεων και τη σύναψη συμβάσεων·
ε)
συγκέντρωση, ανάλυση και διαβίβαση στην Επιτροπή όλων των πληροφοριών που είναι αναγκαίες για τον προσανατολισμό της εφαρμογής των τμημάτων κοινοτικών προγραμμάτων που αναφέρονται στα στοιχεία α), β) και γ) ανωτέρω·
στ)
παροχή εφοδιαστικής και διοικητικής υποστήριξης στα ειδικά προγράμματα «Άνθρωποι», «Ικανότητες» και «Συνεργασία», ιδίως όσον αφορά τη δημοσίευση προσκλήσεων υποβολής προτάσεων, την παραλαβή και αξιολόγηση των προτάσεων, τη σύναψη συμβάσεων με αξιολογητές, την προετοιμασία της καταβολής των αμοιβών των αξιολογητών και τον έλεγχο της οικονομικής βιωσιμότητας.
2. Μετά από γνωμοδότηση της επιτροπής εκτελεστικών οργανισμών που έχει συσταθεί βάσει του άρθρου 24 του κανονισμού (ΕΚ) αριθ. 58/2003, η Επιτροπή μπορεί να αναθέσει στον Οργανισμό την εκτέλεση άλλων ομοειδών καθηκόντων τα οποία απορρέουν από το πρόγραμμα-πλαίσιο εκτός από τα αναφερόμενα στην παράγραφο 1.
3. Η απόφαση της Επιτροπής για τη μεταβίβαση αρμοδιοτήτων στον Οργανισμό καθορίζει λεπτομερώς το σύνολο των καθηκόντων που του ανατίθενται και τροποποιείται σε περίπτωση ανάθεσης πρόσθετων καθηκόντων στον Οργανισμό. Η απόφαση της Επιτροπής διαβιβάζεται στην επιτροπή εκτελεστικών οργανισμών προς ενημέρωσή της.
Άρθρο 5
Οργανωτική δομή
1. Η διαχείριση του Οργανισμού ασκείται από διευθύνουσα επιτροπή και από διευθυντή, που διορίζονται από την Επιτροπή.
2. Τα μέλη της διευθύνουσας επιτροπής διορίζονται για διετή θητεία.
3. Ο διευθυντής του Οργανισμού διορίζεται για τετραετή θητεία.
4. Οι θητείες των μελών της διευθύνουσας επιτροπής και του διευθυντή είναι ανανεώσιμες.
Άρθρο 6
Επιχορηγήσεις
Ο Οργανισμός λαμβάνει επιχορηγήσεις, οι οποίες εγγράφονται στο γενικό προϋπολογισμό των Ευρωπαϊκών Κοινοτήτων και προέρχονται από τα κονδύλια που διατίθενται για τα αναφερόμενα στο άρθρο 4 παράγραφος 1 προγράμματα και, κατά περίπτωση, για άλλα τμήματα του προγράμματος-πλαισίου των οποίων η εκτέλεση έχει ανατεθεί στον Οργανισμό κατ’ εφαρμογή του άρθρου 4 παράγραφος 2.
Άρθρο 7
Εποπτεία και υποβολή εκθέσεων
Ο Οργανισμός εποπτεύεται από την Επιτροπή και υποβάλλει τακτικά έκθεση προόδου σχετικά με την εφαρμογή των προγραμμάτων για τα οποία είναι αρμόδιος, σύμφωνα με τους κανόνες και με τη συχνότητα που καθορίζονται στην πράξη μεταβίβασης αρμοδιοτήτων.
Άρθρο 8
Εκτέλεση του προϋπολογισμού λειτουργίας
Ο Οργανισμός εκτελεί τον οικείο προϋπολογισμό λειτουργίας σύμφωνα με τις διατάξεις του κανονισμού (ΕΚ) αριθ. 1653/2004.
Βρυξέλλες, 14 Δεκεμβρίου 2007.

Labels: 7
4
15
5